dampoverheter
Store norske leksikon,Teknologi og industri,Maskiner,Pumper og turbiner
En dampoverheter tjener til å øke damptemperaturen over metningstemperaturen (se metningstrykk) uten trykkøkning i en dampkjele. Overhetningstemperaturen velges avhengig av damptrykket; ved 20 atm brukes normalt ca. 350 °C, ved 100 atm 450 °C til maksimum ca. 565 °C.
Overheteren består som regel av to samlekasser der det er innvalset et større antall bøyde rør. For rør og samlekasser anvendes sømløst, trukket materiale (flusstål). Ved høyt trykk (100 atm) og høy temperatur (over 565 °C) må rørene utføres av høylegert stål (nikkel, krom og molybden).Overheterens heteflate er avhengig av plasseringen i dampkjelen. Man skiller mellom berørings- og strålingsoverheter. Berøringsoverheter anordnes etter, eller mellom fordamperheteflatene. Strålingsoverheter ved, eller i, fyrrommet.